Hinrik Kristjánsson , stærsti eigandi Kambs , og meðeigandi hans Hjálmar Þór Kristjánsson , sem á Grábrók að fullu . Með kaupum Brims á fiskvinnslunni Kamb og útgerðarfélaginu Grábrók , sem samtals fara með 2.850 tonna þorskígildi í krókaaflamarkskerfinu , fer Brim yfir lögbundið kvótaþak í krókaaflamarki . Greint er frá þessu á fréttavef Kjarnans en í tilkynningu frá Brim segir að félagið hafi 6 mánuði til að gera ráðstafanir sem koma félaginu undir það þak . Viðskiptin eru háð samþykki hluthafafundar Brims sem boðað hefur verið til þann 12. desember næstkomandi . Sömuleiðis eru kaupin háð samþykki Samkeppniseftirlitsins og eftir atvikum annarra eftirlitsaðila . Fiskvinnsla Kambs er í Hafnarfirðinum og eru í meirihlutaeigu Hinriks Kristjánssonar sem rak fiskvinnslu og útgerð á Flateyri undir sama nafni til ársins 2007 þegar aflaheimildir félagsins voru seldar og 120 manns sagt upp störfum . Grábrók er í eigu Hjálmars Þór Kristjánssonar frá Rifi sem er bróðir forstjóra Brims , Guðmundar Kristjánssonar . Kaupverðið á Kambi er 2,3 milljarðar króna og verður greitt að hluta með hlutabréfum í Brimi hf. sem eru í eigu félagsins og nema um 1% af heildarhlutafé Brims að verðmæti um 835 milljónir króna . Kaupverð Grábrókar nemur 772 milljónum króna en nettó vaxtaberandi skuldir félaganna eru um 4,5 milljarðar . Í tilkynningu frá Brim segir að tilgangur kaupanna sé að styrkja Brim sem alhliða fyrirtæki í sjávarútvegi . „ Félagið bætir nú við sig þorskveiðiheimildum , tæknivæddum vinnslueiningum og mannauð sem gerir félagið betur í stakk búið til að takast á við erlenda samkeppni í vinnslu sjávarafurða . “